ХьэфIыцIэ Мухьэмэд къыхуагъэфэщащ «Адыгейм и щIыхь» медалыр
Адыгэ Республикэм и Iэтащхьэ ТхьэкIушынэ Аслъэнджэрий гъатхэпэм и 17-м къэрал, щIыхь дамыгъэ лъапIэхэр яритыжащ хэкум зегъэужьыным, псэукIэр егъэфIэкIуэным хуэлажьэу IэнатIэ зэмылIэужьыгъуэхэм пэрыт цIыху пашэхэм.
ЗэIущIэр къыщызэIуихым ТхьэкIушынэм жиIащ республикэм и экономикэр зэрефIакIуэр, ехъулIэныгъэхэр зэраIэр къызэхуэса IэщIагъэлIхэм хуэдэхэм зэрафIыщIэр.
Хэгъуэгу Iэтащхьэм и къалэнхэм ящыщу нэхъ сфIэфIыр мы пщэрылъращ — зи IэщIагъэм, щIэныгъэм хуэпэжу, къыщалъхуа лъахэр зэрырагъэфIэкIуэным хуэпабгъэу лажьэхэр гъэлъэпIэнырщ, — жиIащ ТхьэкIушынэ Аслъэнджэрий. — Дэ хуабжьу ди гуапэщ Iуэхум хэзыщIыкI, зи IэщIагъэм хуэIэижь цIыхухэм дадэлэжьэну. И хэку цIыкIуми къыщалъхуа къэралми заригъэужьу, гуапагъэмрэ дахагъэмрэ дунейм щигъэбагъуэу псэу цIыхум сыхуэзэныр сыт щыгъуи сфIэфIщ, фи лэжьыгъэм пщIэ хузощI, — жиIащ абы.
ТхьэкIушынэ Аслъэнджэрий кIэщIу къытеувыIащ нобэ Адыгэ Республи-кэм и Iуэху зыIутым. Республикэ Iэтащхьэу лэжьэн щыщIидзагъащIэм бюджетыр сом меларди 5 хъууэ щытамэ, иджы ар сом мелард 17,5-м зэрынэсар, школитху, фельдшер-акушер IуэхущIапIэу 28-рэ, сымаджэщ, общежитие, узыншагъэр щрагъэфIакIуэ комплексхэр, псыгуэнхэр, стадион, нэгъуэщI куэди зэраухуар жиIащ. Апхуэдэуи дяпэкIэ къапэщылъхэр зэрымымащIэр, зэгъусэу зэдэлажьэмэ, куэд зэрахузэфIэкIынум шэч къызэрытримыхьэр къыхигъэщащ Iэтащхьэм.
Адыгэ Республикэм и дамыгъэ нэхъ лъапIэр — «Адыгейм и щIыхь» медалыр — ТхьэкIушынэм къыхуигъэфэщащ УФ-м щэнхабзэмкIэ щIыхь зиIэ и лэжьакIуэ, КъБР-м, КъШР-м, АР-м щIыхь зиIэ я журналист, ЩIДАА-м, МАТ-м, РГО-м я академик, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ, ЩIэныгъэхэмкIэ Дунейпсо Адыгэ академием и вице-президент, Дунейпсо Адыгэ Хасэм и Хасащхьэм хэт ХьэфIыцIэ Мухьэмэд.
— ХьэфIыцIэм зэманым къигъэщI лъэпощхьэпохэм къамыгъэдзыхэу лэжьыгъэшхуэ ирегъэкIуэкI дунейм адыгэу тетыр зэрыгъэщIэным, хэхэс адыгэхэм къахэкIа цIыху щэджащэхэр дигъэцIыхужыным, лъэпкъ зэкъуэтыныгъэр, хабзэр, тхыдэр, щэнхабзэр, бзэр хъума хъуным теухуауэ, — къыхигъэщащ ТхьэкIушынэм. — ЩIыпIэ зэпэщхьэхуэхэм щыпсэу ди лъэп-къыр зэкъуэш дыдэм хуэдэу зэригъэлъагъун, нэхъ гъунэгъу дызэхуищIын папщIэ лъэкI къимыгъанэу мэлажьэри, Тхьэм хущIигъэхьэ.
— Си щхьэм, «Адыгэ псалъэ» газетым, Къэбэрдей-Балъкъэр Республикэм къахуэфщIа гулъытэм щхьэкIэ фIыщIэ фхузощI, — жиIащ ХьэфIыцIэ Мухьэмэд. — Республикэм и зыужьыныгъэр, мамырыгъэр, абы щыпсэу лъэпкъхэм я зэгурыIуэныгъэр псом япэу зэлъытар Iэтащхьэращ. Уэ уи унафэм щIэт ди къуэш хэгъуэгум иIэ ехъулIэныгъэхэм, и псэукIэр зэрефIакIуэм, и мурадхэр зэрызригъэхъу- лIэм дыкIэлъоплъ, я нэхъ мащIэу къадэхъуа Iуэхум дыщогуфIыкI. Нобэ бгъэлъапIэ IэщIагъэлIхэр уи жьауэм щIэту куэдрэ Тхьэм фызэдигъэлажьэ.
ХьэфIыцIэ Мухьэмэд АР-м и Iэтащхьэм тыгъэ хуищIащ Къэбэрдей-Балъкъэрым и щIыпIэ дахэхэм я хъугъуэфIыгъуэ къызэрымыкIуэхэм ятеухуауэ Котляровхэ Викторрэ Мариерэ къыдагъэкIа тхылъхэр.
ЗэIущIэм щагъэлъэпIащ щIэныгъэлIхэр, дохутырхэр, экономистхэр, промышленникхэр, хеящIэхэр, журналистхэр, актёрхэр, нэгъуэщI IэщIагъэлIхэри.
НЭЩIЭПЫДЖЭ Замирэ.
Мейкъуапэ къалэ.
Сурэтыр Къарей Элинэ трихащ.
